钦定古今图书集成/历象汇编/岁功典/第007卷 > 春秋繁露 > 《威德所生篇》
## 钦定古今图书集成/历象汇编/岁功典/第007卷 > 春秋繁露 > 《威德所生篇》

“天，有和有德，有平、有威”，有相受之意，有为政之理，不
可不审也。春者，天之和也。夏者天之德也。秋者天之
平也。冬者天之威也。天之序必先和然后发德，必先
平然后发威。可以见不和不可以发庆赏之德；不平
不可以发刑罚之威，又可以见德生于和，威生于平
也。不和无德，不平无威，天之道也。起者以此见之矣。
“我虽有所愉而喜，必先和心以求其当，然后发庆赏
以立其德；虽有所忿而怒，必先平心以求其政，然后
发刑罚以立其威。能常若是者，谓之天德；行天德者
谓之圣人。为人主者，居至德之位，操杀生之势，以变
化民，民之从主也，如草木之应四时也。喜怒当寒暑，
威德当冬夏。冬夏者，威德之合也；寒”暑者，喜怒之偶
也。喜怒之有时而当发，寒暑亦有时而当出，其理一
也。当喜而不喜，犹当暑而不暑；当怒而不怒，犹当寒
而不寒也；当德而不德，犹当夏而不夏也；当威而不
威，犹当冬而不冬也。喜怒威德之不可以不直处而
发也，如寒暑冬夏之不可不当其时而出也。故谨善
恶之端，何以效其然也？《春秋》采善不遗小，掇恶不遗
大，讳而不隐，罪而不忽，以是非正理，以褒贬喜怒之
发，威德之处，无不皆中其应，可以参寒暑冬夏之不
失其时而已。故曰：“圣人配天。”